Sænska lögreglan hefur handtekið einn eftir óeirðir gærkvöldsins í Malmö. Þetta kom fram á fundi með fréttamönnum skömmu fyrir fréttir. Lögreglan í Svíþjóð fordæmir harðlega ofbeldið og óeirðirnar sem hafa átt sér stað í Malmö og Landskrona síðustu daga í tengslum við samkomur danska hægri öfgaflokksins Stram Kurs.
Síðustu tvo daga hefur sænska lögreglan þurft að hafa afskipti af hópi fólks bæði í Malmö og Landskrona. Hægri öfgaflokkurinn Stram Kurs boðaði til útifunda í borgunum en flokkurinn hefur gert sér far um að brenna kóraninn, helgirit múslima, á samkomum sem þessum. Boðað var til mótmæla gegn útifundum Stram Kurs og í framhaldi brutust út óeirðir. Grjóti og bensínsprengjum hefur verið kastað að lögreglu, auk þess sem maður var handtekinn, grunaður um morðtilraun, eftir að hann ók bíl á varnargirðingu lögreglu.
Petra Stenkula, lögreglustjóri í Malmö, sagði á fundi með fréttamönnum nú skömmu fyrir fréttir að lögreglan fordæmi harðlega ofbeldi og óeirðir síðustu daga og málið sé litið alvarlegum augum. Sænska lögreglan segir erfitt að segja til um hverjir nákvæmlega standi að baki óeirðunum. Einhverjir kunni að vera ósáttir við það að Stram Kurs hafi fengið leyfi fyrir útifundunum en það einnig gæti ungt fólk eða glæpamenn sem beri gremju til lögrelgu nýtt tækifærið til þess að ráðast að lögreglumönnum. Flokkurinn Sram Kurs berst gegn innflytjendum, þá sérstaklega múslimum, og leiðtogi hans hefur verið ákærður og dæmdur fyrir kynþáttahatur. Flokkurinn í fyrsta sinn fram til þings í Danmörku árið 2019, fékk 1,8 prósent atkvæða og engan mann kjörinn á þing.

Einn hefur verið handtekinn í Svíþjóð í tenglsum við óeirður síðustu daga, sem brutust út í tengslum við samkomur danska hægri öfgaflokksins Stram Kurs. 